NPARK คาด BTS จะเข้าถือหุ้น 35.64% หลังแลกซื้อ 2 บริษัทอสังหาฯ แล้วเสร็จ
NPARK คาด BTS จะเข้าถือหุ้นใน NPARK จำนวน 35.64% หลังจากมีการแลกซื้อ 2 บ.อสังหาฯ ของ BTS มูลค่ารวม 9.4 พันลบ. 
20 เม.ย. 2558

บริษัท แนเชอรัล พาร์ค จำกัด (มหาชน) หรือ NPARK ระบุว่า บริษัทคาดว่า บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จะเข้ามาถือหุ้นในบริษัทสัดส่วน 35.64% ภายหลังจากที่บริษัทออกหุ้นเพิ่มทุนและวอร์แรนต์ให้กับ BTS เพื่อแลกกับการเข้าซื้อ 2 บริษัทอสังหาริมทรัพย์ของ BTS คิดเป็นมูลค่ารวม 9.4 พันล้านบาท พร้อมทั้งได้จดทะเบียนเปลี่ยนชื่อจากแนเชอรัล พาร์ค เป็นบริษัท ยู ซิตี้ จำกัด (มหาชน) เรียบร้อยแล้ว
อนึ่ง N-PARK ระบุว่า ตามที่ที่ประชุมวิสามัญผู้ถือหุ้นของบริษัทเมื่อวันที่ 29 ธ.ค.57 อนุมัติการซื้อกิจการของบริษัท บีทีเอส แอสเสทส์ จำกัด (BTSA) และบริษัท ก้ามกุ้ง พร็อพเพอร์ตี้ จำกัด (ก้ามกุ้ง) ซึ่งประกอบธุรกิจอสังหาริมทรัพย์ จาก BTS รวมมูลค่าไม่เกิน 10,011 ล้านบาทนั้น ต่อมาคณะกรรมการบริษัทเมื่อวันที่ 30 มี.ค.ได้มีมติกำหนดมูลค่าสุดท้ายในการซื้อกิจการ รวมทั้งกำหนดจำนวนหุ้นสามัญเพิ่มทุนและใบสำคัญแสดงสิทธิที่จะซื้อหุ้นสามัญ (วอร์แรนต์) รุ่นที่ 2 ที่จะออกให้กับ BTS
โดยมูลค่าสุดท้ายของหุ้นสามัญของ BTSA จำนวน 29,550,000 หุ้น พาร์หุ้นละ 100 บาท คิดเป็นเงิน 6,777,722,029 บาท และมูลค่าสุดท้ายของหุ้นสามัญของก้ามกุ้ง จำนวน 11,000,000 หุ้น พาร์หุ้นละ 100 บาท คิดเป็นเงิน 2,626,361,200 บาท ซึ่งรวมเป็นเงินทั้งสิ้น 9,404,083,229 บาท
ขณะที่ในวันนี้บริษัทได้เข้าทำรายการต่างๆกับ BTS สำเร็จลุล่วงแล้ว โดยได้ออกหุ้นเพิ่มทุน 200,086,877,212 หุ้น พาร์หุ้นละ 1 บาท ในราคาเสนอขายหุ้นละ 0.047 บาท คิดเป็นสัดส่วนการถือหุ้น 35.64% ใน NPARK รวมเป็นเงิน 9,404,083,229 บาท และวอร์แรนต์ NPARK-W2 ที่ออกใหม่จำนวน 100,043,438,606 หน่วย โดยไม่คิดมูลค่า ราคาใช้สิทธิ 0.047 บาท/หุ้น
ทั้งนี้เพื่อให้สอดคล้องกับการเสร็จสิ้นการทำรายการดังกล่าว บริษัทได้จดทะเบียนเปลี่ยนแปลงทุนชำระแล้วของบริษัทและแก้ไขหนังสือบริคณห์สนธิและข้อบังคับเพื่อเปลี่ยนแปลงชื่อและตราประทับของบริษัทต่อกรมพัฒนาธุรกิจการค้า กระทรวงพาณิชย์แล้วในวันนี้ โดยบริษัทจะมีทุนจดทะเบียนชำระแล้ว 561,362,298,976 บาท ภายใต้ชื่อใหม่ บมจ.ยู ซิตี้
หลังการทำรายการกับ BTS เสร็จสมบูรณ์ คาดว่า BTS จะเข้ามาถือหุ้นในบริษัท 35.64%, CITIGROUP GLOBAL MARKETS LIMITED-PB CLIENT-NRBS COLLATERAL ถือหุ้น 10.24% ,นายวันชัย พันธุ์วิเชียร ถือหุ้น 2.24% ,UOB KAY HIAN (HONG KONG) LIMITED – Client Account ถือหุ้น 2.17% ,นายสมเกียรติ ฉัตรสกุลวิไล ถือหุ้น 1.69% และอื่นๆ 48.02%